**E L Ő T E R J E S Z T É S**

**Szombathely Megyei Jogú Város Közgyűlésének**

**2023. június 15-i rendes ülésére**

**Javaslat a szombathelyi férfi labdarúgással kapcsolatos kérdéskör megtárgyalására**

Szombathely Megyei Jogú Város Közgyűlésének 2023. május 25. napján megtartott ülésén elhangzottak alapján – dr. Czeglédy Csaba képviselő úr felvetésére és kérésére – kerül megtárgyalásra a szombathelyi férfi labdarúgás jelenlegi helyzete és jövőbeli kilátásai.

A szombathelyi férfi labdarúgással kapcsolatos helyzetkép, valamint a jövőbeni szakmai elképzelések megismerése érdekében az alábbi sportszervezetek képviselői kerültek meghívásra:

* Séllei Árpád, a Szombathelyi Haladás Labdarúgó és Sportszolgáltató Kft. ügyvezetője;
* Szántó Erzsébet, a Szombathelyi Haladás Labdarúgó és Sportszolgáltató Kft. ügyvezetője;
* Homlok Zsolt, a Szombathelyi MÁV Haladás VSE elnöke;
* Bokor Zsolt, a Szombathelyi MÁV Haladás VSE elnökhelyettese;
* Király Gábor, a Király Sportegyesület elnöke;
* Illés Béla, az Illés Labdarúgó Akadémia igazgatója.

A fent felsorolt sportszervezetek tekintetében Szombathely Megyei Jogú Város Önkormányzatának kizárólag a Szombathelyi Haladás Labdarúgó és Sportszolgáltató Kft-ben van jelenleg 10,2 %-os tulajdonrésze, a többi szervezet önkormányzattól független, önálló jogi személy.

Az eredményeket tekintve a Szombathelyi Haladás labdarúgó csapata a 2022/2023. évi Merkantil Bank Liga NB II. Labdarúgó Bajnokságban a 9. helyen végzett, míg a Szombathelyi Haladás VSE labdarúgó csapata a 2022/2023. évi Vas megyei I. osztályú labdarúgó-bajnokságban a Király SE labdarúgó csapata előtt azonos pontszámmal és azonos győzelmi számmal, mindössze 1-gyel jobb gólkülönbséggel bajnoki címet szerzett, és ezzel kivívta a jogot, hogy NB III-as osztályozó mérkőzést játszhasson a Orosháza csapatával. Az Illés Béla Labdarúgó Akadémia korosztályos csapatai az országos akadémiai rendszer kiemelt bajnokságaikban szerepelnek.

A Szombathelyi Haladás Labdarúgó és Sportszolgáltató Kft. vonatkozásában 2015-ben indult el az a folyamat, aminek következményeként az Önkormányzat üzletrésze csökkenni kezdett a Kft.-ben. A Közgyűlés a 108/2015. (III.19.) Kgy. sz. határozatának 2. pontjában – név szerinti szavazással - úgy döntött, hogy nem vesz részt a Szombathelyi Haladás Labdarúgó és Sportszolgáltató Kft.-t érintő tőkeemelésében, mely döntéssel Önkormányzatunk elveszítette többségi tulajdonát, a korábbi 51 %-os tulajdonrész 16,45 %-ra csökkent.

A Haladás Kft. 2016. május 12-én tartott taggyűlésén döntött a társaság törzstőkéjének 100 000 000 Ft-ra történő emeléséről, amelyben Szombathely Megyei Jogú Város Önkormányzata – polgármesteri hatáskörben hozott döntés alapján – nem vett részt, így a társaságban fennálló tulajdoni részesedése tovább csökkent 10,2 %-ra a korábbi 16,45 %-ról.

A Közgyűlés a 194/2021. (X.28.) Kgy. sz. határozatában úgy döntött, hogy az Önkormányzat részt vesz a Szombathelyi Haladás Labdarúgó és Sportszolgáltató Kft. tőkeemelésében az üzletrész mértékének megtartásáig, amelynek összege az Önkormányzat által a Kft. részére nyújtandó soron következő támogatásba beszámításra került. Ez alapján 3.634.311,- Ft befizetésre került 2022. januárjában a Kft. részére.

A Kft. tőkehelyzetének rendezésre érdekében a 444/2022 (XII.8.) Kgy. számú határozat alapján az Önkormányzat a Szombathelyi Haladás Labdarúgó és Sportszolgáltató Kft. tőkeemelésében részt vett, a jegyzett tőkébe 100.000 Ft pénzbeli hozzájárulást megfizetett, így a társasági részesedés nem csökkent tovább.

Szombathely Megyei Jogú Város Önkormányzata, a HALMILL Kft. és a Szombathelyi Haladás Labdarúgó és Sportszolgáltató Kft. között 2015. április 22. napján létrejött háromoldalú megállapodás értelmében Önkormányzatunkat a HALMILL Kft. tulajdonában lévő üzletrész vonatkozásában vételi jog illette meg, mely jogosultságát Önkormányzatunk 2019. szeptemberéig, az üzletrész Illés Sport Alapítvány részére történt ajándékozását megelőzően gyakorolhatta volna.

Kérem a Tisztelt Közgyűlést, hogy az előterjesztésben foglaltak, valamint a fenti sportszervezetek képviselőinek szóbeli beszámolói alapján alakítja ki az ügyben az álláspontját.

**Szombathely, 2023. június 7.**

/: **Dr. Nemény András** :/

**HATÁROZATI JAVASLAT**

**……/2023. (VI.15.) Kgy. számú határozat**

Szombathely Megyei Jogú Város Közgyűlése a „Javaslat a szombathelyi férfi labdarúgás jövőjével kapcsolatos kérdéskör megtárgyalására” című előterjesztést megtárgyalta, az abban foglaltakat tudomásul veszi.

**Felelős:** Dr. Nemény András polgármester

 Dr. László Győző alpolgármester

 Dr. Károlyi Ákos jegyző

 /a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal